
               Nr.23/102/2002
BIROUL PERMANENT 

AL CAMEREI DEPUTAŢILOR

DOMNULUI PREŞEDINTE

VALER DORNEANU



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra proiectului de Lege pentru aprobarea finanţării repatrierii personalului navigant debarcat sau aflat la bordul unor nave maritime de transport, achitarea drepturilor restante şi pentru menţinerea în siguranţă a navelor din patrimoniul Companiei de navigaţie maritimă "ROMLINE" - S.A. Constanţa, primit cu actul 227 din 29 aprilie 2002.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István  Antal

               Nr.23/102/2002

RAPORT

asupra proiectul de Lege pentru aprobarea finanţării repatrierii personalului navigant debarcat sau aflat la bordul unor nave maritime de transport, achitarea drepturilor restante şi pentru menţinerea în siguranţă 

a navelor din patrimoniul Companiei de navigaţie 

maritimă "ROMLINE" - S.A. Constanţa.



1. În conformitate cu prevederile Regulamentului Camerei Deputaţilor, Comisia pentru industrii şi servicii a fost sesizată pentru avizare şi dezbatere în fond, cu proiectul de Lege pentru aprobarea finanţării repatrierii personalului navigant debarcat sau aflat la bordul unor nave maritime de transport, achitarea drepturilor restante şi pentru menţinerea în siguranţă a navelor din patrimoniul Companiei de navigaţie maritimă "ROMLINE" - S.A. Constanţa, trimis cu nr.227 din 29 aprilie 2002, cu termen de depunere a raportului: 27 mai 2002.



Proiectul de lege a fost avizat favorabil de Comisia pentru buget, finanţe şi bănci cu nr.256/15.05.2002 şi de Comisia juridică, de disciplină şi imunităţi cu nr.227/08.05.2002, în forma adoptată de Senat.



Proiectul de lege prevede alocarea unor fonduri din bugetul pe anul 2002 al Autorităţii pentru Valorificarea Activelor Bancare şi din bugetul pe anul 2002 al Autorităţii pentru Privatizare şi Administrarea Participaţiilor Statului, pentru plata drepturilor restante a cca 600 membri ai echipajelor navelor aparţinând Companiei de navigaţie maritimă "ROMLINE" - S.A. Constanţa, pentru efectuarea schimbului de echipaj la navele care se mai găsesc în patrimoniul companiei şi pentru menţinerea securităţii acestor nave.



2. În raport de obiectul şi conţinutul său, proiectul de lege face parte din categoria legilor ordinare.



3. Comisia pentru industrii şi servicii a examinat proiectul de lege în şedinţa din 15 mai 2002. La lucrările comisiei au participat reprezentanţi din partea Autorităţii pentru Valorificarea Activelor Bancare, Autorităţii pentru Privatizare şi Administrarea Participaţiilor Statului şi Ministerului Lucrărilor Publice, Transporturilor şi Locuinţei.



4. La lucrările comisiei au fost prezenţi 23 deputaţi din totalul de 26 deputaţi, membri ai comisiei.



Raportul comisiei a fost adoptat cu 21 voturi pentru şi 2 voturi împotrivă.



5. Proiectul de lege a fost adoptat de Senat în şedinţa din 22 aprilie 2002.



În urma dezbaterii, Comisia pentru industrii şi servicii propune adoptarea proiectului de lege în forma adoptată de Senat.

                       PREŞEDINTE,                                     SECRETAR,

                         István  Antal                                     Cristian Buzea

Expert,

Daniel Bădina

